**Kurilna sezona je tu, FOCUS zbira prijave za brezplačno energetsko svetovanje na Obali**

***5. november 2020*: Kurilna sezona se je pričela tudi na Obali. V zimskih mesecih se poveča tveganje za energetsko revščino. Obalna območja so ji zaradi pomanjkanja sistemov centralnega ogrevanja in izolacije v stavbah še posebej izpostavljena. Društvo Focus bo gospodinjstvom z nizkimi dohodki na pomoč priskočilo z brezplačnim energetskim svetovanjem v gospodinjstvih, napravami za varčevanje in podporo pri prijavi za subvencije, ki so na voljo.**

* **Visoka razširjenost energetske revščine v obalnih območjih Sredozemlja**

Vse hladnejši jesenski vetrovi nas opominjajo na to, da se bliža zima, ki bo le še povečala **tveganje za energetsko revščino**. O energetski revščini govorimo, ko si gospodinjstvo težko ali pa si ne more zagotoviti osnovnih energetskih potreb in plačati položnice za električno energijo, ogrevanje in toplo vodo. Razlogi so večinoma vezani na **visoke stroške za energijo, nizke dohodke gospodinjstev ter energetsko neučinkovite zgradbe**.

Izziv je velik, saj **energetska revščina prizadene 57 milijonov ljudi v Evropi**, med njimi **predvsem ženske**. Obalna območja se, kljub milejšim zimam, pri tem soočajo z dodatnimi težavami, kot so pomanjkanje izolacije v stavbah, pomanjkanje sistemov centralnega ogrevanja ter visoki stroški ogrevanja in hlajenja.

* **Društvo Focus bo z evropskim projektom EmpowerMed pomagalo najbolj prizadetim na Obali**

**Dr. Tomislav Tkalec iz Focusa, društva za sonaraven razvoj** oriše nekaj osrednjih aktivnosti, ki jih je pripravil Focus v sklopu evropskega projekta EmpowerMed: *»V obalnih občinah izvajamo energetsko svetovanje v gospodinjstvih, nudimo pomoč pri prijavah za subvencije Ekosklada za ukrepe učinkovite rabe energije ter pripravljamo delavnice za gospodinjstva, ki imajo probleme pri plačevanju stroškov za energijo ali pa jih zanima zmanjšanje rabe energije in z njo povezanih stroškov doma. Vse aktivnosti so za upravičena gospodinjstva brezplačne, v okviru energetskega svetovanja na domu gospodinjstva dobijo tudi brezplačni paket naprav za varčevanje z energijo in vodo, kot so LED sijalke, varčni nastavki za pipe, varčne ročne prhe, tesnila za okna in podobno. «*

* **Za brezplačno pomoč so potrebne prijave**

Focus bo v svoje aktivnosti vključil **200 gospodinjstev**. Ta se že lahko **prijavijo za brezplačne obiske** energetskega svetovalca, delavnice ali pomoč pri prijavi za subvencije. Aktivnosti so namenjene **gospodinjstvom, ki imajo nizke dohodke ali pa prejemajo socialno pomoč ali varstveni dodatek**. Gospodinjstva **iz vseh 4 obalnih občin** (Koper, Piran, Izola in Ankaran) se lahko prijavijo preko pošte (Focus, Trubarjeva 50, Ljubljana), e-pošte (info@focus.si) ali telefona (059 071 325). Več informacij najdete tudi na spletni strani društva Focus [www.focus.si](http://www.focus.si).

*Obiski in delavnice se bodo pričele izvajati po končanih ukrepih za zajezitev Covid-19 virusa ter bodo potekali skladno s priporočili Nacionalnega inštituta za javno zdravje (NIJZ) za preprečevanje širjenja okužbe z virusom.*

* **EmpowerMed na pomoč več kot 4.200 energetsko revnim gospodinjstvom v Sredozemlju**

**Evropski projekt EmpowerMed, ki ga koordinira Focus, društvo za sonaraven razvoj**,**združuje** **9 partnerjev iz 7 evropskih držav** (Albanija, Hrvaška, Španija, Francija, Nemčija, Italija, Slovenija). **Poleg opolnomočenja več kot 4.200** gospodinjstev želimo s projektom doseči tudi **prihranke energije** (6.5 GWh/leto), **zmanjšati izpuste CO2 za 1.600 ton/leto,** prispevati k ekonomskim **prihrankom v višini 780.000 evrov** in spodbuditi za 160.000evrov **naložb v trajnostno energijo.**

* **Kontakt**

Tomislav Tkalec

 01 515 40 80, tomi@focus.si

**Spletna stran** www.empowermed.eu / **Facebook**Empowermed.eu / **Twitter** @EmpowerMed.eu